**Pakuotės lapelis: informacija vartotojui**

**Zeel T tepalas**

Homeopatinis vaistinis preparatas

**Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.**

Visada vartokite šį vaistą tiksliai, kaip aprašyta šiame lapelyje arba kaip nurodė gydytojas arba vaistininkas.

* Neišmeskite šio lapelio, nes vėl gali prireikti jį perskaityti.
* Jeigu norite sužinoti daugiau arba pasitarti, kreipkitės į vaistininką.
* Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
* Jeigu Jūsų savijauta per 7 dienas nepagerėjo arba net pablogėjo, kreipkitės į gydytoją.

**Apie ką rašoma šiame lapelyje?**

1. Kas yra Zeel T ir kam jis vartojamas

2. Kas žinotina prieš vartojant Zeel T

3. Kaip vartoti Zeel T

4. Galimas šalutinis poveikis

5. Kaip laikyti Zeel T

6. Pakuotės turinys ir kita informacija

**1. Kas yra Zeel T ir kam jis vartojamas**

Zeel Tyra homeopatinis vaistinis preparatas. Jo vartojama, jei reikia lengvinti sąnarių ligų, ypač susijusių su skausmu, patinimu ar sąnarių nejudrumu, simptomus.

Indikacijos pagrįstos tik homeopatijos principais.

**2.**  **Kas žinotina prieš vartojant Zeel T**

**Zeel Tvartoti draudžiama**

Jeigu yra alergija nuodingajam žagreniui, arnikai, bet kuriai kitai veikliajai arba bet kuriai pagalbinei šio vaisto medžiagai (jos išvardytos 6 skyriuje).

#### **Įspėjimai ir atsargumo priemonės**

Pasitarkite su gydytoju arba vaistininku, prieš pradėdami vartoti Zeel T.

Reikia saugotis, kad tepalo nepatektų į akis, ant gleivinės, atvirų žaizdų ar pažeistos odos.

Vaistu galima tepti tik nepažeistą odą.

Jeigu simptomai išsilaiko ilgiau kaip 7 dienas arba pasunkėja, reikia kreiptis į gydytoją.

#### **Vaikams ir paaugliams**

Zeel T saugumas ir veiksmingumas jaunesniems kaip 12 metų vaikams neištirtas, todėl vaisto tokio amžiaus vaikams vartoti nerekomenduojama.

**Kiti vaistai ir Zeel T**

Sąveika su kitais vaistais nežinoma.

Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

**Nėštumas ir žindymo laikotarpis**

Zeel T nevartokite nėštumo ir žindymo laikotarpiu.

**Vairavimas ir mechanizmų valdymas**

Zeel T gebėjimo vairuoti ir valdyti mechanizmus neveikia.

**Zeel T sudėtyje yra etanolio**

Kiekviename šio vaisto grame yra 103 mg alkoholio (etanolio), tai atitinka 10,3% m/m.

Ant pažeistos odos etanolis gali sukelti deginimo pojūtį.

**Zeel T sudėtyje yra** **cetostearilo alkoholio**

Cetostearilo alkoholis gali sukelti vietinę odos reakciją (pvz., kontaktinį dermatitą).

**3.**  **Kaip vartoti Zeel T**

Visada vartokite šį vaistą tiksliai, kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Rekomenduojama dozė

Suaugusiems žmonėms, 12 metų ir vyresniems paaugliams: paprastai reikia ryte ir vakare ligos apimtą vietą, pvz., kelio sąnario srityje, patepti 4–5 cm tepalo juostele ir švelniai įtrinti.

**Ką daryti** **pavartojus per didelę Zeel T dozę**

Pranešimų apie perdozavimą negauta.

**Pamiršus pavartoti Zeel T**

Negalima vartoti dvigubos dozės norint kompensuoti praleistą dozę.

**Nustojus vartoti Zeel T**

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

4. Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

**Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų)**

Padidėjusio jautrumo reakcijos ir (arba) alerginės odos reakcijos.

**Pranešimas apie šalutinį poveikį**

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje <https://vapris.vvkt.lt/vvkt-web/public/nrv> arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama <https://www.vvkt.lt/index.php?4004286486>, ir atsiunčiant elektroniniu paštu (adresu [NepageidaujamaR@vvkt.lt](mailto:NepageidaujamaR@vvkt.lt)) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.

**5.**  **Kaip laikyti Zeel T**

Šį vaistą laikykite vaikams nepastebimoje ir nepasiekiamoje vietoje.

Ant dėžutės ir tūbelės po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Pirmą kartą atidarius tūbelę, tepalo tinkamumo laikas – 12 mėn.

Šiam vaistui specialių laikymo sąlygų nereikia.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

6. Pakuotės turinys ir kita informacija

**Zeel T sudėtis**

- 100 g tepalo yra veikliųjų medžiagų: Cartilago suis D2 0,001 g, Funiculus umbilicalis suis D2

0,001 g, Embryo suis D2 0,001 g, Placenta suis D2 0,001 g, Rhus toxicodendron D2 0,27 g, Arnica montana D2 0,3 g, Solanum dulcamara D2 0,075 g, Symphytum officinale D8 0,75 g, Sanguinaria canadensis D2 0,225 g, Sulfur D6 0,27 g, Nadidum D6 0,01 g, Coenzym A D6 0,01 g, Acidum

alpha-liponicum D6 0,01 g, Natrium diethyloxalaceticum D6 0,01 g, Acidum silicicum D6 1 g.

- Pagalbinės medžiagos: etanolis (96%), išgrynintas vanduo, cetostearilo alkoholis (A tipo emulsiklis), skystasis parafinas, minkštasis baltas parafinas.

**Zeel T** **išvaizda ir kiekis pakuotėje**

Zeel T tepalas yra nuo baltos iki gelsvai baltos spalvos, minkštas.

Tūbelėje yra 50 g tepalo.

**Registruotojas ir gamintojas**

Biologische Heilmittel Heel GmbH

Dr.-Reckeweg-Straße 2-4

76532 Baden-Baden

Vokietija

Tel. +49 7221 501 00

Faksas +49 7221 501 485

El. paštas info@heel.com

Jeigu apie šį vaistą norite sužinoti daugiau, kreipkitės į vietinį registruotojo atstovą.

|  |
| --- |
| UAB „Farmahelis”  Partizanų g. 198-5  LT-50324 Kaunas  Tel., faks. +370 37 452 559  El. paštas [info@heel.lt](mailto:info@heel.lt) |

Šis pakuotės lapelis paskutinį kartą peržiūrėtas 2022-05-20.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje[http://www.vvkt.lt/](http://www.ema.europa.eu).